અમદાવાદની હાલની ભૂમિ ઉપર અગિયારમી સદીના પૂર્વાર્ધમાં આશા ભીલ દ્વારા સ્થપાયેલી વસાહત આશાવલ નામે ઓળખાતી. અગિયારમી સદીના ઉત્તરાર્ધમાં સોલંકી યુગના રાજા કર્ણદેવના રાજ્યાભિષેક બાદ આશાવલ ઉપર હુમલો કરવામાં આવ્યો. આ આશાવલને સ્થાને કર્ણરાજાના નામ ઉપરથી કર્ણાવતી સ્થાપવામાં આવ્યું. ઈ. સ. ૧૪૧૧માં મુસ્લિમ બાદશાહ અહમદશાહે શહેર વસાવ્યું અને તેને ફરતે કોટ બંધાવ્યો. ત્યારથી અત્યાર સુધી તે અમદાવાદ તરીકે ઓળખાય છે.